google/wiki40b huggingface dataset:
Tuuli Vahtra

Tuuli Vahtra (sündinud 4. märtsil 1989 Kõo külanõukogus) on eesti maletaja.
Ta lõpetas aastal 2007 Viljandi Carl Robert Jakobsoni nimelise Gümnaasiumi ja aastal 2010 Tallinna Tehnikaülikooli majandusteaduskonna ärinduse erialal.
Ta on naiste Eesti meistrivõistlustel males võitnud korra kuldmedali (2010) ja kaks korda hõbemedali (2011, 2012).
TV2 Sport (Taani)

TV2 Sport on Taani sporditelekanal. See käivitati 9. jaanuaril 2015.
Koera veregrupid

Isoantikehad

Koeral ei esine kliiniliselt olulisi naturaalseid isoantikehi puuduva veregrupi suhtes. Kuid need tekivad 4–6 päeva jooksul peale esmast kontakti puuduva antigeeniga. Sellest tingituna on nende uurimine raskendatud ja ei ole täpselt teada millised immunoglobuliinid põhjustavad sobimatusreaktsiooni koertel.
TrueOS

Ajalugu

Alates seitsmendast versioonist kasutab PC-BSD samasugust nummerdamise süsteemi nagu FreeBSD. Enne versiooni 9.0 kasutas PC-BSD eksklusiivselt KDE töölauahaldurit, mis on mugandatud PC-BSD ja PBI paketihalduri jaoks. Teiste töölauakeskondade, nagu Xfce ja GNOME paigaldamine oli tehniliselt võimalik, kuid selline lahendus ei olnud toetatud ja suur osa funktsionaalsusest läks kaduma, kui ei vaadatud spetsiaalselt PC-BSD jaoks seadistatud KDE-d. Alates versioonist 9.0 on toetatud ka GNOME, Xfce, LXDE ja muud töölauakeskkonnad. PC-BSD toetab x86 ja x86-64 arhitektuure.

Pakihaldus

Tarkvara paigaldamine TrueOS pakihaldussüsteemis erineb mõnevõrra teistest UNIXi-laadsetest operatsioonisüsteemidest kasutusel olevast. Selle asemel, et kasutada otse FreeBSD portide puud (kuigi see on võimalik), kasutab TrueOS .txz laiendiga faile, millele topelt-klikkides avaneb tarkvara paigalduse viisard. Autobuild süsteem jälgib FreeBSD porte iga päev ja genereerib iga päev uusi TXZ pakke. Loodud TXZ-d paiknevad TrueOS tarkvara repositooriumis.
Kõik tarkvara pakid ja sõltuvused paigaldatakse eraldi omanimelistesse alamkaustadesse kaustas /Programs. Selline süsteem vähendab segadust programmide paiknemise osas, välistab pakkide purunemise süsteemi teekide uuendamisel või muutmisel ja ennetab sõltuvus-põrgut (dependency hell). TrueOS paketihaldur hoolitseb ka kategoriseeritud linkide tekitamise eest KDE menüüs ja töölaual. 
TrueOS paketihalduse eesmärk on sarnaneda suuremate operatsioonisüsteemide, nagu Microsoft Windows ja Apple Mac OS, omadega, kus rakendusi paigaldatakse ühe faili abil graafilise kasutajaliidesega, erinevalt traditsioonilistest UNIXi paketihaldussüsteemidest.

Litsents

Algselt levitati TrueOS-d GNU Üldise avaliku Litsentsi (GPL) alusel, kuna arendajatele oli jäänud mulje, et rakendused, mis kasutavad Qt töövahendeid, mida TrueOS kasutab kasutajaliidese arendamisel, tuleb litsentseerida GPL-i alusel. Kui tuli välja, et selline piirang puudub, siis litsentseeriti TrueOS kood ümber BSD-litsentsi sarnase litsentsi alla.
Sakrebulo

Sakrebulo (gruusia keeles საკრებულო) on Gruusias kohaliku omavalitsuse esindusorgan.
Friedrich Johann Anton Assmuth

Friedrich Johann Anton Assmuth (25. oktoober 1755 Bremeni lähedal – 17. oktoober 1802 Kose) oli Eesti vaimulik.
Õppis Stade gümnaasiumis, seejärel aastatel 1772–1774 Halle Ülikoolis ja 1772–1774 Erfurdi Ülikoolis, lõpetas cand theol astmega. Tuli Eestimaale aastal 1776, oli alates 19. märtsist 1781 parun Bielsky juures Vidrukal koduõpetajaks. Kutsuti 7. augustil 1783 Jõelähtme koguduse õpetajaks. Ordineeriti õpetajaks 24. septembril 1783.
Oli aastatel 1783–1785 Jõelähtme koguduse õpetaja, aastatel 1785–1802 Kose koguduse õpetaja.

Isiklikku

Tema poeg Eduard Johann Assmuth oli Torma Maarja koguduse õpetaja, pojapoeg Alexander Carl Woldemar Assmuth oli Harju-Risti- ja Tallinna Jaani koguduse õpetaja, tütrepoeg Heinrich Ferdinand Hoffmann oli Koeru koguduse õpetaja.
Keuruu linn

Külad

Etelä-Keuruu, Haapamäki, Jukojärvi, Liesjärvi, Pihlajavesi, Valkealahti, Ampiala, Karimo, Kivijärvi, Lavikko, Riiho, Lihjamo.
Mudvayne

Mudvayne on USA alternative metal bänd, mis asutati aastal 1996 Peoria linnas Illinoisis. Bänd koosneb neljast liikmest Chad Gray, Ryan Martinie, Greg Tribbett ja Matthew McDonought.
III liiga 1995/96

III liiga 1995/96 on Eesti jalgpalli tugevuselt neljas liiga III liiga 1995. ja 1996. aasta hooaeg, mis jaguneb nelja tsooni - ida, põhi, lõuna ja lääs.
Räpina paberivabrik

Räpina paberivabrik on paberitootmisettevõte Räpinas Võhandu jõe ääres. 
Vabrik kasutab toorainena vaid Eestist kogutud vanapaberit. Toodetakse pabereid, pappe, kartonge, pakkenurki, kunsti- ja kontoritarbeid.
Räpina paberivabrik on Eesti kõige vanem tänini töötav tööstusettevõte.

Ajalugu

Räpina paberivabriku ajalugu algab aastast 1728, mil Peeter I õukondlane krahv Karl Gustav von Löwenwolde asutas Räpina mõisa. Ehitusmeister Johann Georg Keiseri juhtimisel rajati jõele pais ja tellisevabrik. Tellistest ehitati sae-, jahu- ja paberiveski. Tegu oli Euroopas haruldase lahendusega, kus ühel paisul töötas kolm erinevat veskit. Paberiveski alustas tööd 1734.  
Paberivabriku hoone, mida on mitu korda ümber ehitatud, kuulub Euroopa ainulaadsemate tööstusarhitektuuri näidete hulka. Tänapäeval on see hoone riiklikult kaitstud kultuurimälestis.
Osa paberist, millest tehti Eesti Vabariigi esimese rahatähed, toodeti selles vabrikus.
Logorröa

Logorröa ( Vana-kreeka λόγος logod "sõna" ja ῥέω rheo "voolama") on suhtlemisprobleem, mis väljendub liiga suures sõnahulgas, haiglaslikus vajaduses lobiseda. Mõnikord klassifitseeritakse logorröad kui psüühikahäiret, mis tuleneb erinevate psühhiaatriliste ja neuroloogiliste häirete sealhulgas afaasia,  ajukahjustuste puhul, mis toimus taalamuse piirkonnas,
Logorröa võib olla monotoonne rääkimine või mõmisemine, suunatud kas teistele või tõenäolisemalt inimesele endale. Selles võib sisalduda seosetute sõnade või fraaside kordamist. Logorröa põhjused pole teada. Kui on tegemist näiteks emotsionaalse ebastabiilsusega ja sellega seotud suure hulga neuroloogiliste seisunditega, on teised sümptomid kliinilises käsitluses ja teadusuuringutes olulisemad. Muude sümptomite hulka kuuluvad ülemäärane rääkimine, sõnad, milles puudub loogika või põhjus, sõnad, mis võivad solvata teisi inimesi ja suvalised sõnad, millele kuulajad võivad omistada teisi tähendusi.
Logorröad ei tohiks segi ajada katkematu kõnega, mida iseloomustab teemalt teemale "hüplemine" ja mida on võimatu katkestada.
Köömes

Köömes on Eesti ansambel. 
Ansambel asutati 2008.
Ansambel Köömes kannab endas 1980. aastate Eesti punkrevolutsiooni energiat, kombineerides tänapäevaseid kõlasid sarkasmi, iroonia ja sotsiaalkriitiliste teemadega. Köömes ühendab muusikas kõlaspektri kirevaid jooni, manipuleerides samal ajal osavalt žanriüleste snittidega. Kuulajatele pakutakse kulunud anarhistliku tõekuulutuse asemel intellektuaalseid väljakutseid laial skaalal. Köömes võitleb oma muusikaga lokkava idiotismi, ebavõrdsuse ja karjuva mõtlemispuuduse vastu.
Niin & Näin

Niin & Näin (eesti keeles 'nii ja naa') on 1994. aastal Tamperes asutatud Soome filosoofia-ajakiri.
Roheline Partei (Põhja-Iirimaa)

Põhja-Iirimaa Roheline Partei (inglise keeles Green Party in Northern Ireland, iiri keeles Comhaontas Glas i dTuaisceart Éireann) on 1983. aastal asutatud Põhja-Iirimaa roheline erakond.
Hobulaiu põhja-tulepaak

Hobulaiu põhja-tulepaak on tulepaak Lääne maakonnas Ridala vallas Hobulaiul.
Tulepaagi geograafilised koordinaadid on 58° 57′ 6″ N, 23° 23′ 13″ E.
Terasest metallsõrestiktorni kõrgus jalamist on 19 meetrit ja tule kõrgus merepinnast on 24 meetrit.
Tulepaak moodustab sihi Uppholmi tulepaagiga. Hobulaiu põhja-tulepaak on sihi ülemine märk. Märkide vahekaugus on 2520 meetrit ja sihi asimuut on 185°.
Tulepaak ehitati 1953. aastal.
Astronoomiline ühik

Näiteid

1 valgusaasta ≈ 63 241 aü
Nikolai Burdenko

Nikolai Nilovitš Burdenko (vene keeles Николай Нилович Бурденко; 22. mai 1876 – 11. november 1946) oli vene kirurg, neurokirurgia rajaja Venemaal.
Ta õppis Tomski ülikoolis ja seejärel Tartu ülikoolis, mille ta lõpetas 1906. aastal. Alates 1910. aastast töötas Tartu ülikoolis professorina. Alates 1918. aastast töötas Voroneži ülikoolis ja 1923. aastast Moskva Riiklikus Ülikoolis. 1934. aastal asutas ta maailma esimese neurokirurgia instituudi. Aastatel 1937–1946 oli ta Punaarmee peakirurg.
1944. aastast juhtis ta Katõni massimõrva uurimise komisjoni, mis tegi vastavalt Nõukogude parteivõimude korraldusele süüdlasteks sakslased, kuigi tegelikult oli massimõrv Nõukogude Liidu Kommunistliku Partei (ÜK(b)P KK Poliitbüroo) korraldatud ja NKVD toime pandud sõjakuritegu.
Burdenko nime kannab neurokirurgia instituut Moskvas. Nõukogude ajal nimetati N. Burdenko tänavaks varasemat ja praegust Veski tänavat Tartus. Toomemäel oli Nikolai Burdenko mälestussammas. Tema auks on nimetatud ka asteroid 6754 Burdenko.
Ta oli abielus Vana-Kuuste mõisast pärit baltisakslase Agnes Helene (Ella) von Siversiga (1876–1939), kes oli Vana-Kuuste mõisniku August Friedrich von Siversi (1837–1896) ja tema abikaasa Helene (Lolo) von Seidlitzi (1845–1930) tütar. Abielu lahutati.
Heterotsüklilised ühendid

Heterotsüklilised ühendid on sellised tsüklilised orgaanilised ühendid, mille tsüklis on peale süsiniku aatomite veel teiste elementide aatomeid, nn heteroaatomeid, üks või enam.
Kõige püsivamad on hapnikku, lämmastikku või väävlit sisaldavad 5- ja 6-lülilised tsüklid. Täielikult hüdrogeenitud (küllastunud) heterotsüklilised ühendid on teatud määral sarnased vastavate alifaatsete ühenditega.
Heterotsüklilised ühendid liigitatakse tsükli suuruse ja heteroaatomite järgi. Tuntakse 3-, 4-, 5-, 6- ja enamalülilisi ning kondenseerunud heterotsükleid.
Mitmed mittearomaatsed heterotsüklid annavad liitumisprodukte. Näiteks tsükliavamispolümerisatsioon, milles   tsükli avanemisega moodustub lineaarne polümeerne produkt. Protsess initsieeritakse katioonse või anioonse katalüsaatori osalusel.
Kas tead, mida tähendab...

Ajalugu

Muusika on laulule kirjutanud Pearu Paulus, Ilmar Laisaar, Alar Kotkas ja sõnad Jana Hallas. Loo produtsent on Alar Kotkas. Laul anti ametlikult välja 12. november 2007, kuid selle esmaesitlus toimus Raadio 2 saates "Pleier". See oli üks esimestest lugudest, mis Alar Kotkase, Pearu Pauluse ja Ilmar Laisaarega tehti ning Birgitile kõige südamelähedasem lugu debüütalbumilt. Birgiti soovil muutis Jana Hallas veidi laulusõnu.
Komberuum

Komberuum on keele, kommete ja väärtustega moodustunud hüpoteetiline sidus keskkond, mis tekib, kui kultuuriruumile (keel ja kunstid) lisada harjumused ja tavad. Termin pole kasutusel sotsiaal- ja humanitaarteaduste sõnavaras ning niimoodi defineeritud mõiste tõlgendusjõud ja asjakohasus on küsitav.

Mõiste päritolu ja kriitika

Mõiste tõi laiemasse avalikku kasutusse Kersti Kaljulaid 24. veebruaril 2017 peetud presidendi aastapäevakõnes, kuid selgitas selle tähendust juba 2016. aasta aastalõpuintervjuus rahvusringhäälingule, vastates küsimusele liberaalse konservatiivsuse kohta.
Ajaloolane Marek Tamm on võrrelnud komberuumi mõistet Lauri Vahtre arusaamaga rahvuslikust kultuuriväljast ning osutanud, et Kaljulaidi poolt esitletud komberuumi mõistes on ühendatud konservatiivne kohalike tavade ülimuslikuks pidamine ja globalistlik arusaam "kaasaskantavast riigist", mille puhul kohalike tavade seotus riigiga pole kuigi oluline, ning mõiste puhul on küsitav, kuidas need kaks peaksid omavahel ühendatud olema. Kas selline komberuumi mõiste seob kultuuri ja tavad liiga julgelt territoriaalsusega?
Kolumnist Ahto Lobjakas on kritiseerinud Kaljulaidi komberuumi mõistet, kuna see üritab importida konservatiivse liberalismi ideed, et seadused püsivad tänu kommetele, kuid see ei saa töötada meie olukorras, kus "komberuum tuleb alles määratleda".
Teoloog Leho Lamus õigustab komberuumi termini kasutust järgnevalt. Seadustesse on kirjutatud, kuidas saada kodanikuks, aga komberuumi järgides saadakse osaks rahvast. Komberuum on ühiskonna toimimise alus. Riigikeeles kõnelda (kodus või sõpradega) pole kohustus, aga selleks võiks olla valmidus. Komberuum on need tavad, kombed, väärtused, ideaalid ja käitumismustrid, mis reguleerivad kõiki meie tegevusi hommikust õhtuni ning iseloomustavad ühe rahva elu tervikuna. Selles mõttes samastub mõiste komberuum Eesti Põhiseaduse sõnaga kultuur. Komberuum sisaldab rahva tähendusloome vahendite kogumit.
Soolarahu

Soolarahu on Lääne maakonnas Vormsi vallas asuv väike saar (rahu).
Rahu koordinaadid on 58° 57′ N, 23° 8′ E.
Anekdoot

Anekdoot on lühike vaimukas üllatava lõpuga (puändiga) naljalugu, millel on kolm proosa peamist tunnust: karakterid, süžee ning tegevuse aeg ja koht.
Anekdoodi tegelasteks on kas väljamõeldud tegelased (Juku, filmidest Petka ja Tšapajev, Stirlitz) või päriselust tuttavad inimesed (Nikita Hruštšov, Bill Gates, Edgar Savisaar).
Konkreetne isik võib ka puududa, selle asemel kasutatakse stereotüüpseid tegelaskujusid või rahvusi, kelle omadusi ja puudusi võimendatakse (ämm on väimehe vaenlane, blondiin madala intelligentsustasemega, eestlane on tuim ja pika taibuga, venelane armastab juua). Inimesi võivad anekdootides asendada ka loomad.
Anekdoodi aluseks on enamasti tõestisündinud lugu, mis pideva ümberjutustuse käigus on kaotanud ebaolulised detailid ning moondunud. Võivad muutuda tegelased, tegevuskoht ja ka puänt. Populaarsetest anekdootidest on palju erinevaid versioone.
Kingapaela klamber

Kingapaela klamber

Kingapaela klamber on saapapaela vms otsas asuv kahekordselt mulgustatud või sissepoole valsitud vasest või plastmassist ümbris, mis takistab hargnemist ja hõlbustab sidumist.

Etümoloogia

Sõna aglet või aiglet pärineb vanaprantsuse sõnast aiguillette, hellitusnimena aiguille, mis tähendab "nõel", mis on omakorda tuleneb ladinakeelsest sõnast nõela, acus.

Ajalugu

Klamber oli algselt valmistatud metallist, klaasist või kivist. Rooma ajastu rikkamad inimesed valmistasid oma kingapaela klambrid väärismetallidest nagu messingist või hõbedast.
Tänapäeval pannakse kingaelade otstes olevaid läbipaistvat plastikut või metallist klambreid spetsiaalsete masinatega. Masinad kinnitavad kingapaela otsi materjaliga ja kasutavad soojust või kemikaale, et sulatada plastmass/metall kingaelale ja siduda seda.
TopTen

TopTen on muusikatoodete hulgimüüja ja plaadifirma, mis asutati 1998. aastal.
Firma tegevjuht on Toomas Viilo, juhataja Peep Veedla, artist-manager Priit Seäsk.
Tõnis Lehtmets

Tõnis Lehtmets (sündinud 22. oktoobril 1937 Rakveres) on eesti kirjanik.
Lõpetas 1961 TRÜ ajaloo-keeleteaduskonna. Töötas 1963–1972 ajalehe Edasi toimetuses ja 1972–1985 ENSV Kirjanike Liidu Tartu osakonnas konsultandina.

Looming

Kirjutanud luuletusi, romaane ja jutte. Kujutanud maaelu ja väljendanud linnas raskesti kohaneva maamehe elutunnetust. Tema romaani "Tume laas" (1978) algsele avaldamisele ajakirjas Looming tegid nõukogude parteiorganid ja tsensuur suuri takistusi, sest see metsakülade inimeste saatusi käsitlev teos puudutas ka metsavendlust ja küüditamist. Pärast Rudolf Sirget oli Tõnis Lehtmets esimene, kes küüditamise teema jälle eesti proosas nähtavaks tegi.
Tõnis Lehtmets oli NLKP liige aastatel 1968–1989.
Vana Toomas (orkester)

Vana Toomas oli Riikliku Filharmoonia estraadiorkester. Orkester tegutses aastail 1971–1977 Arved Haugi juhatusel.
Teiste seas on orkestriga esinenud laulja Ivo Linna, Tarmo Pihlap ja Marju Länik.

Ajalugu

Orkestri ajalugu ulatub 1944. aastasse, mil Eesti NSV Kunstide Valitsus asutas kutselise kollektiivi – Eesti NSV Riikliku Filharmoonia džässorkestri. Aastast 1971 oli orkestri nimi Vana Toomas.
Oskar Metsavaht

Oskar Metsavaht (sündinud 1961 Caxias do Sulis) on eesti päritolu Brasiilia arst ja moelooja ning Eesti aukonsul Rio de Janeiros.
Oskar Metsavahi vanaisa Oskar Leonhard oli Rakvere kandis tegutsenud optik. Ta lahkus Eestist 20. sajandi esimesel poolel ja jõudis koos oma venna Jakob Johannesega Brasiiliasse 1925. aastal. 
Oskar Metsavahi isa Renato oli aastaid Brasiilia arstide liidu president. Tema ema Maria on Itaalia päritolu psühholoogiaprofessor. Oskari vend Leonardo on arst, õde Ana Amelia kunstnik ja disainer ning õde Henriette ülikoolis kunstiõpetaja.
Oskar Metsavaht on lõpetanud Rio de Janeiro ülikooli arstiteaduskonna ja töötanud enne moeloojaks hakkamist spordiarstina.
Oskar Metsavaht on loonud ülemaailmset menu nautiva moebrändi Osklen, mis esitleb tippversiooni cariocade lume- lainelaua- ja rulakultuurist. 
Oskar Metsavaht on olnud Brasiilia esindaja UNESCO-s ja on aastast 2008 Eesti aukonsul Rio de Janeiros. Peale tema on aukonsulid ka Jüri Saukas São Paulo ja Paraná piirkonnas ning Flemming Patrick Rickfors Santoses.
2011. aasta kevadel avaldas USA juhtivate äriajakirjade hulka kuuluv Fast Company avaldas nimekirja "100 kõige loomingulisemat inimest äris", kus 73. kohale on paigutatud Oskar Metsavaht.
Meelis Pärtel

Meelis Pärtel (sündinud 3. novembril 1969 Tallinnas) on eesti botaanik ja ökoloog. Tartu Ülikooli botaanika professor.

Elulugu

Meelis Pärteli ema oli kunstnik ja õpetaja ning isa on elektroonik. Ta on Kadri Pärteli abikaasa.
Lõpetas 1988 Viimsi Keskkooli, 1992 TÜ bioloogia osakonna, täiendas end 1991–93 Uppsala Ülikoolis. Magistrikraad bioloogias 1993. aastal (TÜ, väitekiri "Dynamics in species richness, floristic composition and species abundances during an experimental alvar grassland restoration" ja doktorikraad ökoloogias 1997. aastal (TÜ, väitekiri "Species diversity and community dynamics in calcareous grassland communities in Western Estonia").
Oli 1994–97 TÜ botaanika ja ökoloogia instituudi teadur ja 1998–99 vanemteadur. Aastatel 1999–2001 oli Kanadas Regina Ülikooli külalisteadur. Alates 2002. aastast on Meelis Pärtel TÜ botaanika ja ökoloogia instituudi botaanika õppetooli professor.

Teadustöö

Meelis Pärtel uurib koosluste ja liikide tunnuste evolutsiooni ja levikut, liigirikkuse ajaloolisi ja geograafilisi mõjurid, pärandkoosluste taastamist ja majandamist. Üle 30 teadustrükise.
Ajakirja Journal of Vegetation Science toimetuskolleegiumi liige (2000–2003), toimetaja (2004–2008) ja peatoimetaja (2008–). Alates 2008. aastat ka ajakirjade Applied Vegetation Science ja Oecologia peatoimetaja.
Aastatel 1998 ja 2009 on Meelis Pärtel pälvinud Eesti Vabariigi teaduspreemia.
Tervise Arengu Instituut

Asukoht

Tervise Arengu Instituut asub Tallinnas aadressil Hiiu 42.
Olev Rais

Olev Rais (28. juuli 1923 Sootaga vald, Tartumaa – 8. veebruar 2005) oli Eesti arstiteadlane ja kirurg.

Elulugu

Lõpetas 1941 Tallinna 2. Keskkooli ja 1950 Karolinska Instituudi Stockholmis; meditsiinidoktor (1961, Göteborgi Ülikool), väitekiri "Heparin Treatment of Peritenomyosis Crepitans Acuta". Õppis 1942–44 TÜ arstiteaduskonnas. Siirdus 1944 Rootsi. 1950–53 Uddevalla haigla kirurg, 1953–62 Göteborgi Sahlgrenska haigla kirurg, 1962–79 Umeå Ülikooli kirurgiakliiniku ülemarst ja dotsent, aastast 1979 kuni pensioneerumiseni Löwenströmska haigla kirurgiakliiniku peaarst. Põhjamaade ja Rootsi Kirurgia Seltside, Societé de Chirugie liige.

Teadustöö

Uurimisvaldkond: üld- ja veresoontekirurgia. Loonud kõõlusetupepõletiku ravi valikmeetodi.
Mikrovereringe

Mikrovereringe ehk mikrotsirkulatsioon (ladina keeles microcirculatio) on koondnimetus arterioolides, verekapillaarides ja veenulites toimiva vereringe kohta. 
Mikrovereringe hulka loetakse ka lümfikapillaarid.  
Mikrovereringe areng, anatoomia, morfoloogia, histoloogia ja patoloogia võivad erineda nii elundite lõikes, liigiti, indiviiditi kui ka arenguastmeti. 
Mikrovereringe hulka loetud soontel on, olenevalt soone tüübist, mitmeid funktsioone täita, nagu vedeliku tasakaalu tagamine, hormoonide toimetamine endokriinnäärmetest sihtelunditesse jm.  
Mikrotsirkulatsioon on füsioloogiaõpikutes käesoleval ajal üsna uus kontseptsioon. Vaidluse all on prekapillaarsfinkterite ja metarteriole kuulumine mikrovereringe hulka.    
Enamiku mikrovereringe soonte seinu katab endoteel, siit kaudu (?) toimubki vere ja teiste kudede vaheline põhiline gaaside, toitainete ja metaboliitide vahetus. Ka leukotsüüdid ringlevad mikrovereringes. 
Iga elundi mikrotsirkulatsioon on organiseeritud vastavalt elundi verevoolu vajadusele. Veri voolab mikrovereringesse arterioolide kaudu, läbib kapillaarid ja väljub ringest veenulite kaudu. 
Mikrovereringe olemasolu võis avastada William Harvey, kuid tolleaegsed kirjeldused ei vasta tänapäevasele terminoloogiale ja ei luba paljudel uurijatel uskuda, et Harvey kirjeldas ka mikrovereringet.  
Varaseima füsioloogiaõpiku sissekande mikrovereringe kirjelduse kohta võib leida Fultoni toimetatud õpiku “Howell’s Textbook of Physiology” 15. väljaandes (1946). 
Mikrovereringe patoloogiaga, olenevalt soone tüübist, seostatakse inimestel arterioloskleroosi, suhkurtõbe ja põletikku.
Mart Raun

Mart Raun (sündinud 14. mail 1984) on eesti operaator ja režissöör.
Ta lõpetas 2002 Tallinna Kunstigümnaasiumi ja asus seejärel õppima Tallinna Ülikoolis kunstiõpetuse erialal. 2003 vahetas eriala ning lõpetas 2007 Tallinna Ülikooli Balti Filmi- ja Meediakooli bakalaureusekraadiga operaatori ja režissööri erialal. Filmitöö kõrval tegutseb ka vabakutselise storyboard-kunstnikuna ning peab blogi.
Semjon Uritski

Noorus

Uritskite pere kolis 1900. aastal Odessasse, kus Semjon lõpetas neli klassi ja läks tööle. Aastail 1910–1915 töötas apteegilaos.
1912. aasta juunis astus Uritski 17-aastaselt VSDT(b)P-sse. Esimese maailmasõja ajal 1915. aastal ta mobiliseeriti ja teenis 12. Starodubski tragunipolgus. Suvel pärast veebruarirevolutsiooni 1917. aastal valiti praporštšik eskadroni soldatite komitee komandöriks.

Revolutsioonikeerises

Pärast Vene keisririigi sõjaväe lagunemist suundus kodulinna Odessasse, kus organiseeris Sotsialistliku töölisnoorsoo liitu ja tema võitlussalga ning Odessa Punakaarti. 1917. aasta detsembrist kuni 1918. aasta jaanuarini oli Odessa Punakaardi komandör, 1918. aasta jaanuarist kuni märtsini oli Uritski Odessa sõjaväeringkonna ratsaväe inspektori abi.
1918. aasta märtsis okupeeriti Ukraina ja Odessa Austria-Ungari-Saksa vägede poolt. 1918. aasta juulist oli Uritski Venemaa SFNV peakonsulaadi juures sõjalise esindajana. Hetman Pavlo Skoropadski valitsuse poolt saadeti Venemaa SFNV peakonsulaadi peakonsul ja sõjaline esindaja Uritski süüdistatuna sõjaväelaste värbamises nõukogude Punaarmeesse ning saadeti välja Venemaa Nõukogude Vabariiki. Pärast väljasaatmist Moskvasse suunati Uritski VK(b)P poolt Nõukogude vägede poolel Ukraina rindele, kus ta 1918. aasta märtsist oktoobrini oli lahingulõigu ülem, pärast mida 1919. aasta juunist juulini – armee staabi operatiivosakonna ülem, 1919. aasta juulist augustini – staabiülema vanemabi, 1919. aasta augustist kuni novembrini – 58. kütidiviisi staabiülem.

Isiklikku

Semjon Uritski väikeametnikust isa töötas 1918. aastal Odessa Tšekaas, onu Mihhail Uritski oli Petrogradi Erakorralise Komisjoni esimees, kes tapeti augustis 1918. aastal Petrogradis.
Pleskodāle mõis

Pleskodāle mõis (Pleskodāles muiža) oli mõis Lätis Riia linnas Pleskodāle asumis; selle peahoone asus aadressil Kalnciema iela 160.
Pleskodāle mõisa on esimest korda mainitud aastal 1689, mil Dahlid ostsid selle Elsingitelt. Suguvõsa nime järgi hakati kohta kutsuma Dahlide mõisaks, lätipäraselt Dālhof või Dālenhof. Aastast 1764 olid mõisa omanikeks Blieskod (Plieske, Plisko, Pliskais). Kahe omaniku peale tuligi kokku Pleskodāle, vanasti ka Pliske Dale. Kui aastal 1833 ostis mõisa Riia litograafilise trükikoja omanik Kārlis Hausvalds, oli mõisa nimi juba kindlalt paigas. Kui Teise maailmasõja ajal kolis asumisse lastekodu, läksid mõisa hooned (lauda, kanala, aida) lastekodu kasutusse. Uuendustööde käigus hävisid kõik mõisakompleksi hooned. Säilinud on vaid mõisale kuulunud ja kompleksist veidi eemal asunud Kalnciema iela ääres asuv kõrts.
Harku valla vapp

Harku valla vapp on Harju maakonnas asuva Eesti haldusüksuse Harku valla vapp.
Vapp on kinnitatud 25. mail 2006.

Vapi kirjeldus

Vapi sinise kilbi jaotab neljaks hõbedane rist. Esimesel väljal on hõbedane kaheksaharuline täht.

Põhjendus

Sinine sümboliseerib valla mereäärset asukohta ja taevaavarust, kui ka valla elanike tulevikupüüdlusi. Valge märgib ustavust, puhtust ja nooruslikku sihikindlust. Vapil olev hõbedane rist on kristliku maailma üks peamisi sümboleid ning see tähistab piirkonna (valla) kultuuri alustõdesid ja ajaloolist järjepidavust. Neljaks jaotatud vapikilbi esimesel väljal olev (põhja)täht viitab valla asukohale Eesti mandriosa põhjakaldal.